**Előterjesztés**

**Nick község Önkormányzatának 2018. évi költségvetési koncepciójáról**

***Tisztelt Képviselő- testület!***

Az államháztartásról szóló 2011. évi CXCV. törvény jelenleg érvényben lévő szabályozása költségvetési koncepció készítését nem írja elő, mégis fontos és szakmailag szükséges. Célja, hogy a 2018. évi költségvetési javaslat végleges kialakításához szükséges alapelveket, szempontrendszert, valamint a főbb tervezési irányokat meghatározza és ezek alapján folytatódhat a 2018. évi költségvetési rendelet előkészítése.

A várható gazdasági-, pénzügyi helyzetben a 2018. évi gazdálkodás során még fokozottabban kell előtérbe helyezni az alábbi szempontokat: a közfeladatokat ellátó intézményrendszer biztonságos működésének biztosítása, különös tekintettel az önkormányzat alapfeladataira; a gazdálkodás során folyamatosan ügyelni kell a bevételek és kiadások egyensúlyára; az önkormányzat valamennyi területén racionális, hatékony, eredményes gazdálkodást kell folytatni; törekedni kell a tervezett bevételek teljes körű beszedésére és az esetleges új bevételi források (lehetőségek) felkutatására; pályázati lehetőségek felkutatása, kihasználása.

**A kiemelt bevételi előirányzatok**

Központi támogatás 20 575 ezer Ft

Támogatásértékű működési bevétel 643 ezer Ft

Intézményi működési bevétel 5 925 ezer Ft

Helyi adók pótlékok és átengedett bevételek 6 900 ezer Ft

Felhalmozási bevétel 17 000 ezer Ft

Előző évi maradvány igénybevétele 18 189 ezer Ft

**Összes bevétel 69 232 ezer Ft**

A helyi önkormányzatok kötelező, törvényben meghatározott feladatai ellátásával kapcsolatos működési kiadásainak fedezetét az Országgyűlés a feladatfinanszírozás rendszerén keresztül, feladatalapú támogatással biztosítja. A feladatalapú támogatás kizárólag a kötelező feladatellátásra fordítható. A költségvetésben tervezett összegek a Magyar Államkincstár felmérése után, az állami támogatások közlésével lesznek pontosak. Az előzetes felmérés alapján 2017-hez képest 10.965.102-tal kapunk többet, köszönhetően az 1 főre jutó adóerőképesség csökkenéséhez, amely 2018-ra 6.604 Ft.

Az intézményi működési bevételek között szerepel közterület használati díj, szociális étkeztetés térítési díja, továbbszámlázott rezsi költségek.

Tulajdonosi bevételek összege 1.947 ezer Ft, mely a VASIVÍZ ZRt-nél keletkező víz és csatorna használat üzemeltetési bevételéből származik.

A költségvetési bevételek jelentős részét képezik a helyi adó bevételek. Sajnos 2018-ra 2017-hez képest 2.100.000 Ft-tal kevesebb adóbevétellel számolhatunk. Ez a csökkenés elsősorban az iparűzési adó csökkenésével, valamint a talajterhelési díj csökkenésével magyarázható. A gépjárműadó ebben az évben is megosztásra kerül 60-40% arányban, helyben maradó részeként 1500 ezer Ft-ot tervezünk. Kommunális adóra tervezett összeg 1450 ezer Ft. Építményadóra 400 ezer Ft-ot tervezhetünk. Talajterhelési díj várható összege 50.000 Ft.

Pénzmaradvány összege a bankszámlákon évvégén rendelkezésre álló összegek, melyből 10.000 ezer Ft lekötött betét, a Kultúrház felújításához szükséges önerő.

**Kiadások**

A költségvetés tervezésekor az erőforrásokat minden területen az önkormányzati kötelező alapfeladatok ellátására kell koncentrálni, tehát a tartós bevételi források nagyságrendjéhez kell igazítani a kötelező feladatok ellátását és a fennmaradó maradvány mértékére figyelemmel lehet dönteni az önként vállalt feladatok köréről és pénzügyi forrásáról.

*A működési költségvetési kiadások kiemelt előirányzatok szerint a következők szerint alakulnak:*

Személyi jellegű kiadások 12 047 ezer Ft

Munkaadókat terhelő járulékok és szociális hozzájárulási adó 2 587 ezer Ft

Dologi jellegű kiadások 13 205 ezer Ft

Ellátottak pénzbeli juttatásai 1 300 ezer Ft

Egyéb működési célú kiadások 3 132 ezer Ft

Fejlesztési kiadások 27 378 ezer Ft

Felhalmozási c. visszatérítendő támogatás 200 ezer Ft

Lakástámogatás 200 ezer Ft

Tartalékok általános ezer Ft

* céltartalék 9 183 ezer Ft

**Összes működési kiadás 69 232 ezer Ft**

A *személyi juttatások* 2018-ban 127 500 Ft-ról 130 800 Ft-ra, illetve 161 000 Ft-ról 180 500 Ft-ra emelkednek. Ennek hatására több bérköltséggel kell számolnunk. Tervezünk 1 fő takarító foglalkoztatását a közcélú foglalkoztatás helyett és 1 fő kulturális dolgozót 8 órában. A házi segítségnyújtás területén továbbra is 1 fő szakképzett foglalkoztatott látja el a feladatokat. A *járulékok mértéke* 22 %-ról 19,5 %-ra csökken, ez csekély megtakarítást eredményez a munkáltatói járulékokban.

A tavalyihoz hasonlóan a *kirendeltség működési költségei Répcelak önkormányzat költségvetésébe olvadnak bele*, amely az előző szinthez mérten támogatja a működési költségeket.

A dologi kiadások jövő évi tervezésénél is a bázis év teljesítési adatai az irányadók, figyelembevéve az évközi változások költségekre gyakorolt hatásait. Ennek alapján a villamosenergia 30 %-os, míg a gáz- és víz 10 %-os emelkedésével számolunk.

Az ellátottak pénzbeli juttatásai jogcímen tervezett kiadásokat (a szociális rendelet alapján adott támogatások) szintén a bázis év várható teljesítési adatainak a figyelembevételével javaslom tervezni.

Működési célú támogatásaink összege 3.132 ezer Ft, amelyből jelentős részarányt tesz ki az óvoda támogatása, 1.932 ezer Ft. Várhatóan 12 fő óvodás gyermekünk van és 161.000 Ft támogatást kell fizetnünk gyermekenként. A többi kiadás az előző évi tervek alapján kerültek számításra.

2017 évre vonatkozóan két pályázat is beadásra került. A pályázat keretében megvalósulandó beruházások önként vállalt feladatok, amelyekhez a pályázati önerőt biztosítani kell.

Az önkormányzat pályázatot nyújtott be a kultúrház energetikai megújítására a vidékfejlesztési minisztériumhoz. A felújítás 26.585 ezer Ft, amelyből kb. 3.000 ezer Ft-ot 2017-ben fizetünk ki, a fennmaradó rész, 23.585 ezer Ft a 2018. évi költségvetésben lett tervezve.

Községünkben nincs bölcsőde, de amennyiben 5 kisgyermek van, és a szülők igénylik, az önkormányzatnak ki kell alakítani bölcsődét. Ehhez szükség van tervekre, erre 300 ezer Ft-ot különítünk el.

Fejlesztési kiadásaink között szerepel még a VASIVÍZ ZRt-nél keletkező víz és csatorna használat üzemeltetési bevételnek megfelelő összegű esetleges felújítás.

Az önkormányzat összesített létszámkerete 3 fő, melyből 1 fő takarító, 1 fő házi segítségnyújtó, 1 fő kulturális foglalkoztatott.

Céltartalék összege 9.183 ezer Ft, amely a műgáti utak felújításának önereje. Jelenleg ez a pályázat befogadott állapotban van, még nincs döntés. Ha pozitív elbírálásban részesülünk, akkor az önerő tényleges összege 13.000 ezer Ft, ez azonban koncepció szinten nem áll rendelkezésre, 3.817 ezer Ft hiányzik.

Ezen felül szükség lenne általános tartalékra is, amely a biztonságos gazdálkodás egyik fontos garanciájaként az év közben jelentkező, nem tervezhető feladatok gyors megvalósítását teszi lehetővé, valamint az esetlegesen elmaradó bevételek pótlására is szolgál. Jelenleg a koncepció szintjén általános tartalék képzéssel nem számoltunk, nincs rá lehetőség.

Kérem a tisztelt képviselő-testületet, hogy az előterjesztés alapján a költségvetés koncepcióját szíveskedjen megtárgyalni és elfogadni.

Nick, 2017. november 21.

Csorba József

polgármester